Ερώτηση στη Βουλή κατέθεσε το ΚΚΕ και ζητά απαντήσεις από τον Πάνο Καμμένο

Την απόσπαση του φαντάρου που βγήκε στην αναφορά και ζήτησε να σβηστεί το ναζιστικό ρητό στον τοίχο του 265ου Μηχανοκίνητου Τάγματος Εθνοφυλακής της Λέσβου, κατήγγειλε το ΚΚΕ στη Βουλή, ζητώντας απαντήσεις από τον υπουργό Άμυνας Πάνο Καμμένο. Συγκεκριμένα, οι βουλευτές Σταύρος Τάσσος, Λιάνα Κανέλλη και Θανάσης Παφίλης κατέθεσαν σχετική ερώτηση, τονίζοντας πως «η ηγεσία των Ενόπλων Δυνάμεων και η κυβέρνηση έχουν σοβαρές ευθύνες για αυτή την απόφαση».

Ο φαντάρος αποσπάστηκε στην Αθήνα, στην Ανώτατη Στρατιωτική Διοίκηση Υποστήριξης Στρατού, αλλά ο ίδιος εξέφρασε την αντίθεση του και ζήτησε να παραμείνει στη μονάδα που βρισκόταν.

Αναλυτικά η ερώτηση του ΚΚΕ στη Βουλή

«Στο 265 Μηχανοκίνητο Τάγμα Εθνοφυλακής, στρατιώτης βγήκε στην αναφορά και ζήτησε να σβηστεί το "σύνθημα" του χιτλερικού στρατάρχη, Έριχ Φον Mανστάιν, που ήταν σε τοίχο του στρατοπέδου και έγραφε: "Η αυτοπεποίθηση των απλών στρατιωτών εξαρτάται απόλυτα από τη δύναμη του χαρακτήρα του διοικητή τους". Ο φαντάρος έκανε χρήση του αναφαίρετου δικαιώματος της παρουσίας του στην αναφορά και ζήτησε να σβηστεί το απαράδεκτο σύνθημα. Μετά την αναφορά του φαντάρου το σύνθημα σβήστηκε από τη διοίκηση.

Ωστόσο και ενώ ο φαντάρος είναι με άδεια στην Αθήνα, του γνωστοποιήθηκε ότι θα αποσπαστεί στην Ανώτατη Στρατιωτική Διοίκηση Υποστήριξης Στρατού (ΑΣΔΥΣ) στην Αθήνα. Πρόκειται στην πράξη για ενέργεια εκδικητική. Ο φαντάρος είχε ζητήσει να παραμείνει στη μονάδα που υπηρετεί. Γιατί με αυτό τον τρόπο εξέφραζε την πρόθεσή του να ολοκληρώσει τη στρατιωτική του θητεία σε παραμεθόρια μονάδα, όπως είναι ο Μανταμάδος της Λέσβου.

Η ηγεσία των Ενόπλων Δυνάμεων και η κυβέρνηση έχουν σοβαρές ευθύνες για αυτή την απόφαση.

ΕΡΩΤΑΤΑΙ ο κ. Υπουργός:

1. Τι μέτρα θα πάρει η κυβέρνηση για να σταματήσει την αδικαιολόγητη απόσπαση του φαντάρου;

2. Τι ενέργειες θα γίνουν από την κυβέρνηση ώστε να μην ξαναγραφτούν τέτοια συνθήματα σε στρατιωτικές μονάδες;».